La Mitja Marató torna als carrers del Port de Sagunt este diumenge en la seua 36a edició
19 d’abril 2022

![](/media/vmem1y2y/c1_mini_m1_presentacion36amediamaratonpuertodesagunto_img_7439.jpg?width=850&height=566.9886363636364)

Sagunt i el Camp de Morvedre continuen recuperant a poc a poc la normalitat amb el retorn d'esdeveniments amb una àmplia trajectòria. És el cas de la Mitja Marató del Port de Sagunt, organitzada pel Club Esportiu Camp de Morvedre, que este diumenge, 24 d'abril, a partir de les 10.00 hores celebrarà la seua 36a edició.

Este dimarts al matí s'ha presentat la prova d'este 2022, que tindrà la seua eixida en l'avinguda 9 d'Octubre, a l'altura del número 73, i l'arribada al carrer Doctor Fleming, en la zona del Triangle Umbral. La carrera compta amb la col·laboració de l'Ajuntament de Sagunt i de l'Ajuntament de Canet d'en Berenguer.

L'alcalde de Sagunt, Darío Moreno, i el regidor d'Activitat Física, Salut i Esports, Javier Timón, han acompanyat en la presentació d'esta 36a edició a la presidenta del CD Camp de Morvedre, Minerva Orellana, en una roda de premsa en la qual també han estat presents l'actual regidor d'Esports de Canet d'en Berenguer, Eduardo Almor, i la seua predecessora, Felín Gómez.

El primer edil ha destacat que **«esta és una prova que, a banda de l'aspecte esportiu, té un component ja social»** perquè **«es viu en família»**. Moreno considera una **«bona notícia»** el retorn de la Mitja Marató als carrers del Port de Sagunt perquè suposa un pas per a la **«recuperació»** definitiva després de la crisi sanitària. **«Continuem recuperant esdeveniments després de la pandèmia»**, ha indicat.

Per la seua banda, l'edil d'Esports de Sagunt, Javier Timón, ha traslladat el seu agraïment a l'Ajuntament de la localitat veïna de Canet d'en Berenguer **«per la seua predisposició i col·laboració en este esdeveniment»**.

**«Es recupera així una altra tradicional prova esportiva en el nostre municipi, que com tantes altres també s'ha vist afectada per la pandèmia, i per la qual cosa ens congratulem i felicitem el CD Camp de Morvedre, ja que som coneixedors de la voluntat i la il·lusió que han depositat en la seua organització, que estem segurs que serà magnífica»**, ha manifestat Timón, seguint la línia en què s'ha pronunciat l'alcalde.

Eduardo Almor ha subratllat el paper del Consistori de Canet d'en Berenguer com l'altre municipi que acull esta carrera: **«Des de l'Ajuntament de Canet d'en Berenguer estem molt contents de tornar a col·laborar amb el CD Camp de Morvedre. Esperem que hi haja una continuïtat en este tipus de col·laboracions i desitgem que tot vaja molt bé el dia de la prova»**.

Les inscripcions tenen un preu de 15 euros i estan obertes en la pàgina web [**SportManiacs**](https://sportmaniacs.com/es/services/inscription/36-media-maraton-puerto-sagunto) fins demà, dimecres, 20 d'abril, a les 23.59 hores. El reglament i més informació es poden trobar en el [**lloc oficial del club**](http://www.cdcampdemorvedre.es/index.php?option=com_content&view=category&layout=blog&id=84&Itemid=706). La participació inclou la bossa del corredor amb una samarreta tècnica i alguns obsequis dels patrocinadors així com la possibilitat de gaudir de les activitats que tindran lloc al llarg de la jornada entorn de l'esdeveniment esportiu.

En este sentit, la presidenta del CD Camp de Morvedre, Minerva Orellana, ha explicat que des de l'entitat enguany s'ha **«intentat fer una cosa un poc més atractiva, no sols per a les persones participants sinó també per a familiars i amistats que els acompanyen en la prova»**. Igualment ha mostrat el seu orgull per l'alt nivell de col·laboració aconseguit entre voluntaris, voluntàries i patrocinadors.

Entre les activitats previstes per a amenitzar el matí es comptarà amb una _master class_ de zumba gratuïta i per a totes les edats i públic assistent que tindrà lloc als jardins del Centre Cívic Antic Sanatori a partir de les 10.15 hores, durant el recorregut de la carrera, per gentilesa de Central Sport, un dels patrocinadors, i que serà a càrrec d'Elena San Gerónimo. A més a més, en finalitzar la prova s'ha preparat una gran barbacoa.

**«Esdeveniments com este ajuden a continuar construint ciutat entre tots i totes, i a més és una prova que demostra, una vegada més, que l'esport no entén de fronteres»**, ha declarat l'alcalde, que ha remarcat l'**«impacte social molt positiu»** de la Mitja Marató, que al seu torn **«demostra una llarga tradició per l'esport»** a la ciutat **«i la constància del CD Camp de Morvedre»**.

En la prova podran participar totes les persones que tinguen 18 anys complits a data de la carrera i s'agruparan en les següents categories, tant per a hòmens com per a dones: Jove, de 18 a 22 anys; Sènior, de 23 a 34 anys; Màster A, de 35 a 49 anys; Màster B, de 50 a 59 anys; i Màster C, de 60 anys per avant. A més hi haurà una categoria de diversitat funcional també per a majors de 18 anys.

L'itinerari de la carrera discorrerà pel mateix circuit que el Campionat d'Espanya de 2020. La superfície a través de la que transcorrerà el mateix és asfalt urbà i interurbà i el recorregut passarà també pel terme municipal de Canet d'en Berenguer.

El lliurament de dorsals i bossa del corredor serà en el [**CEIP Profesor Tierno Galván**](https://goo.gl/maps/vPVcYuL7mmxfnENk8) del Port de Sagunt (entrada per l'avinguda Maestrat) i en els voltants de l'eixida el propi dia de la prova a partir de les 8.00 hores i fins a 10 minuts abans de l'eixida. Per a retirar el dorsal serà imprescindible estar oficialment inscrit i presentar el DNI, passaport o permís de conduir. El xip de cronometratge serà d'un sol ús i anirà adherit al dorsal, per la qual cosa no s'entregarà al final de la prova. Així mateix, l'organització disposarà en la zona d'eixida d'un servici de vestuari mitjançant identificació de número de dorsal.

Un total de 150 persones voluntàries participaran al llarg de la jornada en l'organització de l'esdeveniment, que comptarà també amb servicis mèdics i ambulància, situats en zona de meta, i una altra ambulància en el recorregut de la prova. Així mateix, hi haurà punts d'avituallament en els punts quilomètrics 5, 10, 15 i en la zona de meta. D'igual manera, l'organització intentarà disposar de tres atletes 'pràctics' que ajuden els i les participants a aconseguir els objectius d'1.30, 1.45 i 2.00 hores.

![](/media/ujsnniad/c2_cartel_36amediamaratonpuertodesagunto.jpg?width=600.7954545454546&height=850)

*   [](http://www.facebook.com/sharer.php?u=https://aytosagunto.es/va/actualitat/presentacio-36a-mitja-marato-port-de-sagunt-2022-04-19/ "Facebook")
*   [](http://twitter.com/share?url=https://aytosagunto.es/va/actualitat/presentacio-36a-mitja-marato-port-de-sagunt-2022-04-19/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/presentacio-36a-mitja-marato-port-de-sagunt-2022-04-19/ "Linked In")
*   [](mailto:?body=https://aytosagunto.es/va/actualitat/presentacio-36a-mitja-marato-port-de-sagunt-2022-04-19/)